Vrou op Noordwes-kleinhoewe vermoorArgieffoto: Reint Dykema Die liggaam van ŉ 44-jarige vrou is Woensdag in haar huis op ŉ kleinhoewe by Silkaatsnek naby Hartbeespoortdam in Noordwes gevind. ŉ Vriend het glo onraad vermoed toe die vrou nie by die skool opgedaag het om haar kinders op te laai nie. Hy het op haar liggaam afgekom toe hy gaan ondersoek instel het. Sers. Kelebogile Moleko, woordvoerder van die polisie, het gesê die vrou het verskeie steekwonde aan haar liggaam gehad, onder meer aan haar bors. “Verskeie waardevolle items word uit die huis vermis, onder meer ŉ televisie, ŉ skootrekenaar en ŉ selfoon.” Die verdagtes het volgens Moleko ŉ deur oopgebreek om toegang tot die huis te verkry. Moleko het gesê die polisie vermoed in dié stadium dat twee verdagtes by die aanval betrokke was. Sy wou nie onmiddellik die oorledene se naam bevestig nie. ŉ Saak van moord en huisroof word ondersoek. Niemand is nog in hegtenis geneem nie.